 NA LABAAN SHABAAN  KAMPUNI ya kutoa huduma za teksi kutumia apu, Bolt, imeamuriwa kumlipa dereva wake zaidi ya Sh1 milioni masaibu yakiendelea kuzonga kampuni hiyo na ile ya Uber. Hii ni baada ya Bolt kuvunja Kanuni ya Kampuni za Usafiri (TNC), Wamiliki, Madereva na Abiria. Sheria hiyo inazuia kampuni zinaoendesha programu za teksi dhidi ya kukata ada zaidi ya malipo yaliyowekwa kisheria. Tukio hili lilishurutisha Mamlaka ya Kitaifa ya Usalama Barabarani (NTSA) kubatilisha leseni ya Bolt kuhudumu nchini mwaka wa 2023/2024. Jopo la Bodi ya Kutatua Kesi za Leseni za Uchukuzi lilielekeza kampuni hiyo kumlipa Bw Kennedy Wainaina Mbugua malipo ya siku ambazo hakuwa kazini baada ya Bolt kukiuka sheria. Bw Wainaina alituhumu Bolt kwa kumkata pesa kupita kiwango, kumuondoa kwenye apu na kukosa mfumo wa kutatua mizozo kama inavyotakiwa kisheria. Jopo hilo liliamuru Bolt kumrejesha Bw Wainaina katika jukwaa lao na kumrudishia pesa zake zote alizofanyia kazi Mei 17, 2023. Dereva huyo aliondolewa jukwaani Machi 31, 2023, kupitia mchakato ambao haukuzingatia sheria. “Mwisho, tumefahamu kuwa mlalamishi amethibitisha malilio yake kama inavyotakiwa kisheria. Uamuzi wetu ni kuwa mshtakiwa alishindwa kufuata kanuni na kuthibitisha anahudumu kisheria kwa mujibu wa matakwa ya NTSA,” jopo hilo liliamua kuhusu mustakabali wa Bolt. Uber ni kampuni ya Amerika nayo Bolt ni Estonia na zote zilianza operesheni nchini Juni 2015 na 2016 mtawalia. Madereva hawa wameandikia Mamlaka ya Kitaifa ya Usalama Barabarani (NTSA) kutaka iingilie kati mgogoro huu. Katika barua waliyoandika Oktoba 24, 20243, madevera walisema Bolt na Uber zimekosa kuwajibika kwa mujibu wa kanuni za kuhudumu nchini. “Bolt inaendelea kuhudumu Kenya bila usajili unaofaa kisheria. Uber inakata asilimia 30 ya kuagiza teksi badala ya 18 huku Bolt ikikata asilimia 23,” alisema Bw Wycliffe Alutalala ambaye ni msemaji wa madereva wa sekta ya teksi. Kanuni hizi ziko katika sheria ya 2022 ya Kampuni za Usafiri, Madereva, Abiria na Wamiliki Magari. Sasa, madereva wanataka NTSA ibatilishe leseni zao za kuhudumu za mwaka 2023/2024 zilizotakiwa kuidhinishwa upya Oktoba 27, 2023. “Madereva na wamiliki magari wamekuwa wakihudumu kwa kulazimishwa kwa sababu wao hutia sahihi mikataba bila kusoma kanuni na kuuliza maswali,” alisema Bw Zakaria Johana, Katibu Mkuu wa Muungano wa Madereva wa Teksi. Kadhalika, wamelaumu Bolt na Uber wakisema wamekiuka kanuni ya 14(2). Sheria hii inawahitaji kuhakiki maelezo binafsi ya abiria wanapojisajili kwenye majukwaa yao kidijitali. Bw Alutalala alisema utepetevu huu umehatarisha maisha ya madereva wa teksi na wamiliki. “Hii imesababisha kuongezeka kwa visa vya utekaji nyara madereva. Tumegundua wateja wamejisajili kwa majina kama ‘Gay, Mosquito, Shetani na kadhalika,” Bw Alutalala alidokeza. Wahudumu wa teksi vile vile wamelalamikia matukio ya kuondolewa kazini bila kusikilizwa kwa tuhuma dhidi yao. Bw Johana alisema madereva walipigwa kalamu bila kufuata kanuni inayotaka taarifa kutumwa hadi NTSA. Alieleza kuwa akaunti za madereva wengi zimefutwa lakini bado majina yao hayajachapishwa kwenye tovuti ya NTSA kama inavyohitajika. Shirika la madereva wa teksi limetisha kuongoza mgomo wa madereva kote nchini kama malalamishi yao hayatasikilizwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  